Cea mai titrată sportivă la Jocurile Olimpice de iarnă, fosta fondistă Marti Bjoergen, va reveni în echipa feminină de schi fond a Norvegiei ca antrenoare secundă, a anunţat Federaţia Norvegiană de Schi, citată de AFP.
''Am avut fluturi în stomac'', a mărturisit, în cadrul unei conferinţe de presă, Bjoergen, în vârstă de 44 de ani, abordată în urmă cu o lună de federaţie.
Cu 15 medalii olimpice, dintre care 8 de aur, 4 de argint şi 3 de bronz, Bjoergen este cel mai prolific sportiv din istoria Jocurilor Olimpice de iarnă. Ea numără şi 26 de medalii la Campionatele Mondiale, precum şi 114 victorii în Cupa Mondială.
Federaţia a numit un alt fost sportiv, pe Paal Gunnar Mikkelsplass, dublu campion mondial la ştafetă, în 1982 şi 1985, ca antrenor secund pentru a relansa echipa feminină.
Potrivit presei norvegiene, aceste nominalizări ar putea deschide calea revenirii în echipa naţională a altei mari fondiste, Therese Johaug, prietenă apropiată de Marit Bjoergen. În vârstă de 35 de ani, Johaug s-a retras din activitate în 2022.